b'\n_START_ARTICLE_\nPekka Grenquist\n_START_PARAGRAPH_\nPekka Gustaf Grenquist (s. 31. tammikuuta 1907 Turku \xe2\x80\x93 9. kes\xc3\xa4kuuta 1981) oli suomalainen lintutieteilij\xc3\xa4 ja opettaja._NEWLINE_Grenquist k\xc3\xa4vi koulua ja opiskeli Turussa. H\xc3\xa4n valmistui filosofian kandidaatiksi 1930, lisensiaatiksi 1964 ja tohtoriksi 1965 Turun yliopistossa. H\xc3\xa4n toimi lehtorina Kemin yhteislyseossa ja Savonlinnan lyseossa sek\xc3\xa4 rehtorina Helsingin ruotsalaisessa lyseossa vuosina 1935\xe2\x80\x931966._NEWLINE_Ty\xc3\xb6ns\xc3\xa4 ohessa Grenquist johti Suomen Riistanhoito-S\xc3\xa4\xc3\xa4ti\xc3\xb6n riistantutkimuslaitoksen merilinnustotutkimuksia. Toiminnan muuttuessa Valtion riistantutkimuslaitokseksi 1964 siirtyi Grenquist laitoksen johtajaksi ja sai professorin arvon._NEWLINE_Grenquist tutki 1920- ja 1930-luvuilla K\xc3\xb6karin pesim\xc3\xa4linnustoa ja julkaisi ty\xc3\xb6ns\xc3\xa4 1938. Sotien j\xc3\xa4lkeen h\xc3\xa4n oli perustamassa kuutta pesim\xc3\xa4linnuston tutkimusaluetta ulkosaaristoon sek\xc3\xa4 kirjoitti useita kirjoituksia merilinnuston suojelusta ja hoidosta sek\xc3\xa4 valtakunnallisista tutkimushankkeista. H\xc3\xa4nen v\xc3\xa4it\xc3\xb6skirjansa k\xc3\xa4sitteli vesilintukantojen runsauden muutoksia rannikoillamme. H\xc3\xa4n perusti Porvoon ulkosaaristoon S\xc3\xb6dersk\xc3\xa4rille riistantutkimusaseman 1965.'